Општинско веће општине Медвеђа на 35. седници одржаној 11. априла 2025. године, на основу члана 46. Закона о локалној самоуправи („Службени гласник РС“ број 129/2007, 83/2014-др.закон, 101/2016-др.закон, 47/2018 и 111/2021-др. закон ),члана 66. Статута општине Медвеђа („Службени гласник града Лесковца“, број: 9/2019), члана 12. Пословника о раду Општинског већа општине Медвеђа („Службени гласник града Лесковца“, број:41/2022) Одлуке о буџету општине Медвеђа за 2025. годину („Службени гласник града Лесковца“, број: 46/24 и 10/25), члана 6. Правилника о начину, поступку и критеријумима за доделу средстава црквама и верским заједницама које делују на територији општине Медвеђа, број: 001653148 2025 06154 003 000 060 107 001 од 1.априла 2025.године , расписује

ЈАВНИ КОНКУРС ЗА ФИНАНСИРАЊЕ ПРОЈЕКАТА ЦРКАВА И ВЕРСКИХ ЗАЈЕДНИЦА КОЈЕ ДЕЛУЈУ НА ТЕРИТОРИЈИ ОПШТИНЕ МЕДВЕЂА ЗА 2025.ГОДИНУ

I Јавни конкурс се расписује за финансирање, односно суфинансирање пројеката цркава и верских заједница које делују на територији општине Медвеђа за 2025.годину.

Средства су опредељена Одлуком о буџету општине Медвеђа за 2025. годину у износу до 16.200.000,00 динара на позицији 98, економска класификација 481000 Дотације невладиним организацијама, функционална класификација 840 Верске и остале услуге заједнице, у оквиру програма 1201 Развој културе и информисања.

II Финансирање, односно суфинансирање пројеката цркава и верских заједница које делују на територији општине Медвеђа предвиђено је за:

* израду пројектно-техничке документације,
* текуће поправке и одржавање,
* пројекте адаптације, санације и реконструкције,
* изградњу новог објекта.

III Критеријуми за доделу средстава ради финансирања, односно суфинансирања пројеката цркава и верских заједница које делују на територији општине Медвеђа за 2025.годину из буџета општине су:

* стање у ком се налази објекат,
* број верника према последњем попису становништва на територији општине,
* број објеката цркве односно верске заједнице,
* да ли је верски објекат под заштитом као културно добро,
* суфинансирање пројеката из других извора,
* степен задовољавања јавног интереса.

IV Уз пријаву подносилац пријаве је дужан да обавезно приложи:

* доказ о подносиоцу пријаве ( извод из регистра у којем је субјекат регистрован),
* преглед основних података о подносиоцу пријаве ( историјат, опис делатности и сл.) сачињен од стране подносиоца пријаве,
* детаљан опис пројекта за чије финасирање се подноси пријава,
* грађевинску дозволу и пратећу документацију, ако је у питању изградња новог објекта,
* одлуку органа цркве или верске заједнице о извођењу радова.

V Носиоцу пројекта неће се одобрити пројекат у поступку доделе средстава ако нису оправдани трошкови ( утрошена средства ) по претходном позиву код надлежних органа.

VI Пријава на јавни конкурс подноси се Комисији на обрасцу: Пријава на Конкурс за доделу средстава ради финансирања пројекта цркава и верских заједница ( прилог број 1.) Образац је доступан у прилогу јавног конкурса и на званичној интернет страници Општине Медвеђа, www.medvedja.ls.gov.rs.

Пријаве се подносе у штампаном облику предајом на шалтеру писарнице, ул. Краља Милана бр. 48, или путем поште.

Непотпуне и неблаговремене пријаве неће се узети у разматрање.

VII Рок за подношење пријаве је 15 дана и почиње да тече од дана објављивања на електронској огласној табли органа општине која се налази на веб презентацији општине Медвеђа.

ОПШТИНСКО ВЕЋЕ ОПШТИНЕ МЕДВЕЂА

Број: 001832974 2025 06154 003 000 060 107 001 од 11. априла 2025. године

ПРЕДСЕДНИК

ОПШТИНСКОГ ВЕЋА

Драган Кулић